  Наталья Тетерина Тетеринъёслэн семьяязы ньыль пиос но кык нылъёс. Анайзы Фаина Николаевна нылпи садын визьнодась луыса ужа. Бадӟымъёсыз пиосыз Андрей но Артём быдэ вуэмын ни, нырысетӥез туэ ачиз но семья кылдытӥз. Нош кыкетӥез вордскем гуртаз кузё интыын улэ, анаезлы юрттэ. Жаляса верано, одӥг арлэсь кемаласьгес пиналъёс атайтэк кылизы. Ивортодэтъя «Удмуртия» агентстволэн корреспондентэз Фаина Тетеринаен пумиськылӥз но тодӥз, мар понна семья кылдытоно, кызьы пиналъёс юрттӥсько, малы кышномурт нылпиосын ужан удысэз бырйиз но мар вань висёнъёслэсь бурмытэ. Семья пинал понна кылдыто Фаина Николаевна, тӥ егит дырысен ик бадӟым семья кылдытон сярысь малпады-а? — Малы-о бызем потэ? Именно пинал понна, семьяяд пиналъёсыд мед луозы шуыса. Нырысь ик сыӵе малпанэн семья кылдытэмын. Эшъёсын вераськиськод вал ук тазьы пичи дыръямы. Малы ке но кык ныл, кык пи мед луоз шуыса малпасько вал. Одӥг-кык гинэ ӧвӧл. Малы ке но кыкен-кыкен, асьмеос ньыль кузя вал бере. Мынам эше вал Нина, со ӵапак огназ кылемын, бер пинал. Со весь вожъяське вал, сыӵе, пе, сузэре мед луысал шуыса. Нырысетӥ пиналдэс ныл-а, пи-а возьмады? — Ми ньыль нылъёс вал бере, мон малпай ныл луоз шуыса. Оломалы. Пиосмы ӧй вал бере, мон дышемын вал ни. Кызьы агайёсын-вынъёсын уло, пиослэсь возьдасько, дыр, шуыса валанъёсы мынам вал. Вань сыӵе веран, куинетӥ нылпи ваем бере гинэ асме анай шӧдӥ шуыса. Тӥляд кызьы вал? — Мон пырак кӧт тырем кадь луи, ку мынам вордскиз ньылетӥез ныл. Пиос, пиос, пиос вал бере. Тани кудӥз ум пиялэ ни шуо ук. Нош мынам таосыз будӥзыгес кадь, сыӵе вожъяськисько пичиослы. Коть ныл, коть пи, таза гинэ мед луоз. Вордско ук, озьы ик вить но пиосын уло, номыр ик ӧвӧл. Озьы ик выж но миськытӥськод вал: «Артём, корказь миськиськод, Андрей, коркаез миськиськод». Уг куарето вал соос. Ныл вордскыса, оло, мон валай ни, мынам сыӵе бадӟым шумпотон луиз шуыса. Таизлы штань но, шуисько, уг басьты. Сыӵе мон ныл возьмаме вылэм. Тетеринъёс Андрей но Артём пиосынызы Фото: Из семейного архива Тетериных © Нылпиосын ужаку, ачид но нылпи кадь Нош уж быръемды озьы ик пиналъёсты яратонэн герӟаськемын-а? — Пичи дыръям мон кин гинэ ӧй вал. Кунян сюдӥсь но вал, анае кунян сюдӥсь бере. Собере, мон шуисько, вуриськись луо. Артист но луэме потэ вал. Бадӟым классъёсын милемыз пичиослы вожатой каризы. Ортчытэ, пе, внеклассной лыдӟиськон. Мон озьы пиналъёсын пуки, начальной классъёсын. Мыным сыӵе зол со кельшиз. Всё, шуисько, мон начальной классъёсты дышетӥсь луо. Математикаен лябгес вал бере, кышкай экзаменлэсь но садике пыри. Мон семьяын бадӟымез, мон бере Надя сузэре. Со шуэ вал: «Фая, тынад пичи дырысен ик шӧдӥське вал сыӵе пиналъёсын ужанэд». Мар но тон, пе, уд лэсьтӥськы вал, вожъяськыса учкисько вал шорад, шуэ со. Маке но мунёос, киужъёс лэсьтӥсько вал, дыр. Гуртын но, уж дорын но мар тужгес тунсыкоез но мар секытэз пиналъёсты визьноданын? — Зэмзэ ке, пиналъёсын туж но туж капчи. Куректон но, вань шугъяськонэд но, висёнэд но вунэ. Ачид пинал кадь шуизы ке, со визьнодасьлы тужгес вылӥ дунъет. Ачим пиналъёс кадь ик тэтчасько, шудӥсько. Тани, шуисько, пересьмытозям тэтчаса, куаныса ветло ни мон. Нош гуртын…милям пиналъёс ноку но куатаськисесь но, бӧрдӥсесь но ӧй вал. Тани али чакласькод, кыӵеесь гинэ ӧвӧл пиналъёс. Магазинэ пыро, резь куро созэ-тазэ. Мынам, шуисько, ноку но пиналъёс сыӵеесь ӧй вал. Пыриськод гань-гань, соос тодо, мар кулэ, мон басьто шуыса. Секытэз мар меда? Висьыкузы гинэ секыт кадь, аслым басьтэме потэ висёнзэс. Семья пушкын огкылысь улоно но, ужано но Куать пинал, котькудӥз аслаз сямъёсыныз, кызьы огкыл шедьтӥськоды ваньмынызы? — Вераськон ласянь ке, тышкаськыса но туж уг улӥськы мон. Ӧжытак золгес вераськод но, соос валало ни. Кудӥз тани кыӵе керетыса выриськом шуо, уг валало соос чапкыса но, кивалтос но пе, кутком ини. Мон, шуисько, уг тодӥськы озьы выремме. Вань, дыр, кӧня ке чепылляме но. Тани Андрейлэн сямыз ваньгес бере, соин мукет сямен вераськытэк ӧвӧл. Кудзэ лӥяттэк ӧвӧл. Анямы (пичиез — ред.) пыриськемез возьма тани. Пичи но лек эн вазьы солы. Пиналъёсын весь кызьы ке но ӟичыяськытэк ӧвӧл, садикын но озьы ик. Андрей Тетерин Галина кышноеныз Фото: Из семейного архива Тетериных © Пиналъёсты визьноданы, пудо вордыны, ужаны, песянайдэс утьыны кызьы дыр но кужым шедьтӥськоды? — Ӵукна султӥсько но, весь ноку шуисько мон. Бызьыса, бызьыса. Ӵукна султӥськод бызьыса, пудо утиськод бызьыса, уже мынӥськод бызьыса, берен ужысь бызьыса бертӥськод. Но туж кышкасько, сотэк ваньмызтэк кыли ке, мар мон каро, кытчы мон асме каро? Ужамысь ке дугдӥ, пиналъёсы ке кошкизы, будӥзы ке, мар мон каро? Мынам сузэре шуиз вал Аня (куатетӥ нылпиез — ред.) вордскыку, аслыд, пе, дырыд копак уз тырмы ни табере. Ачид понна улыны, пе, уд вутты ни. Мон шуисько, кызьы бон ачид понна улод, пиналъёс понна улӥськом ук, соос понна сюлмаськыса. Мар-о мон каром огнам? Мон уг валаськы сое. Пиналъёсты но юртто, дыр? — Туж но туж зол юртто. Андреймы тани суредаське вал бере, мон сое весь ёртӥсько вал. Гондыръёс лэсьтыны кулэ вал ДВП-е суредаса, со туж чебер суредаз вал. Озьы со мыным уж ласянь юрттӥз. Маке суредано ке: «Андрей, пожалуйста, лэсьты». Артёмез но мар ке карыны ёртылӥ. Ксюшамы тани компьютерен монэ дышетэ: али марзэ ке созэ ӧжыт валасько ни. Адями доры мынон ӧвӧл, аслад пиналъёсыд тонэ дышето ни. Гуртын но ӵош луэ ни со. Тани Ксюша сиён пӧзьтыны быгатэ ни, со Женяез косэ картошка паланы. Нош бадӟым пиосмы азбарын лэсьтӥсько, соосты выж уд миськыты ни табере. Ачим но валасько ни, соослэн мукет уж. Женяен Ксюшаен ӵошгес ужало Фото: Из семейного архива Тетериных © Кызьы ужез яратыны дышетӥды нылпиостэс? — Вань сыӵе кыл — «кулэ», шуисько мон, асьмеос сое валаны кулэ. Юртто ке, шуисько: «Мон али мар карысал, та ужез ӧй ке лэсьтысалды? Юрттӥды но, мыным капчигес луиз». Соос шумпото кадь озьы верамысь. Весь дэмен бере, оген соос ӧй но ужасалзы оло, уг тодӥськы. Тани Андреен Артёмен ӵош, одӥг ёзгес, Ксюшаен Женяен ӵошгес. Тӥни Антонэнымы Аняенымы но ӵош, парен-парен соос тупамын. Соос люкыса одӥг кадь ужез лэсьто. Гуртады трос нылпиё семья тӥ гинэ ӧвӧл. Кызьы малпаськоды, маин со герӟаськемын? — Тани одӥгез, дышетӥсьын со ужа, мон эшшо пиясал шуэ. Сизьыметӥез но вордскиз ке, мон созэ но пиясал. Соос куать кузя. Со бон, пиналъёсыз яратэмен-а, мар-а. Со сяна, бадӟым оскон. Инмар кӧня сётэ, ваём шуо ук. Милям но озьы ик пӧрмиз. Кытчы-о пиналэз куштод? Аслад ук со. Пичиосыз Антон но Аня Тетеринъёс Фото: Из семейного архива Тетериных © Ватсалом, Улынгуртын улӥсь трос нылпиё семьяос пӧлын эшшо одӥг Тетеринъёс вань на, соослэн 5 пиналъёссы. Атайзы — Фаина Тетериналэн кузпалэзлэн агаез. Бадӟым семья кылдытон соослэн выжыязы шуыны луэ, асьсэос но 9 пиналъем семьяын будэмын. Тегъёс: Удмуртия пиналъёс семья Мерлык  